[pic] | EURÓPAI BIZOTTSÁG |

Brüsszel, 2010.9.27.

COM(2010) 504 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

Jelentés a Nemzetközi Pénzügyi Beszámolókészítési Standardok Alapítványának finanszírozásáról [1]

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

Jelentés a Nemzetközi Pénzügyi Beszámolókészítési Standardok (IFRS) Alapítványának finanszírozásáról

BEVEZETÉS

2009-ben az Európai Unió felülvizsgálta az IFRS Alapítvány finanszírozási szabályait és úgy határozott, hogy ösztönözni fogja a nem önkéntes alapú, stabil és átlátható, széles földrajzi bázisú finanszírozási szabályok felé történő elmozdulást. E célkitűzés fényében megállapodás született a jogalapról (a határozat[2]), amely lehetővé teszi az Európai Bizottság számára, hogy pénzügyi hozzájárulást nyújtson az IFRS Alapítvány költségvetéséhez[3] a feltéve, hogy kielégítő eredmények születtek-e az IFRS Alapítvány irányításának fejlesztése terén.

E határozat 9. cikkének (3) bekezdése értelmében a Bizottság ezt az IFRS Alapítvány irányítását érintő reformokról szóló jelentést nyújtja be az Európai Parlamentnek és a Tanácsnak.

A Bizottság e jelentésében megvizsgálja az irányítást érintő legújabb fejleményeket, anélkül, hogy érintené az IFRS Alapítvány irányításához kapcsolódó további, átfogóbb reformok szükségességéről szóló vitát. E reformokat jelenleg az IFRS Alapítvány felügyelő testülete vizsgálja felül (lásd a lenti 4. pontot)[4]. A felügyelő testület ajánlásainak közzétételéig és azok végrehajtásáig rendkívül fontos, hogy a Nemzetközi Számviteli Standard Testület (IASB) továbbra is elegendő forrással rendelkezzen számos sürgős projekt megvalósításához, nevezetesen a pénzügyi válsággal kapcsolatos, illetve az EU számára kulcsfontosságú projektekhez (például a biztosítási számvitel területén).

A 716/2009/EK HATÁROZATBAN ELőÍRT IRÁNYADÓ ALAPOK

A 716/2009/EK határozat 9. cikkének (3) bekezdése értelmében „az [IFRS Alapítványról szóló] jelentés az irányítási struktúrára és folyamatokra összpontosít, beleértve a felügyelő testület összetételét és hatáskörét is, különös tekintettel e testület azon képességére, hogy átlátható és hatékony módon lássa el közérdekű feladatait. A jelentés tartalmazza a harmadik országokra vonatkozó útitervekben az IFRS-ek belföldi kibocsátók tekintetében történő alkalmazása terén elért haladást.” Az utolsó szempontot e jelentés 5. pontja ismerteti.

A határozat (19) preambulumbekezdése hivatkozik a nemzetközi pénzügyi beszámolókészítési standardokról (IFRS) és a Nemzetközi Számviteli Standardok Testületének (IASB) irányításáról szóló, 2008. április 24-i európai parlamenti állásfoglalásban és a 2008. július 8-i tanácsi következtetésekben foglalt elvárásokra, különösen a következőkre: releváns hatáskörrel és megfelelő összetétellel rendelkező felügyelő testület létrehozása, nagyobb átláthatóság és legitimáció az IASCF standardalkotó és napirend-meghatározó eljárásait illetően, a Standard Tanácsadó Tanács hatékonyságának fokozása, valamint a hatásvizsgálatok szerepének az IASB szabályos eljárása részeként történő formalizálása.

AZ IFRS ALAPÍTVÁNY ÁLTAL AZ IRÁNYADÓ ALAPOKNAK VALÓ MEGFELELÉS ÉRDEKÉBEN ELÉRT EREDMÉNYEK

Az IFRS Alapítvány Alapszabálya terén történt legújabb változások

2009. január 15-én a kurátorok befejezték az IFRS Alapítvány Alapszabályával kapcsolatos, ötévente esedékes felülvizsgálatuk első részét. A felülvizsgálat ezen része a nyilvános elszámoltathatóság kérdését egy állami hatóságokból álló felügyelő testülettel (lásd a lenti 3.2. pontot) való kapcsolat kialakítása révén rendezi. A felülvizsgálat az IASB tagjainak létszámát 14-ről 16-ra emelte (legkésőbb 2012 júliusáig végrehajtandó) annak biztosítására, hogy a testületen belül szélesebb legyen a földrajzi lefedettség.

2010 januárjában a kurátorok befejezték az IFRS Alapítvány Alapszabályával kapcsolatos, ötévente esedékes felülvizsgálatuk második részét. A hangsúly az IFRS Alapítvány és az IASB átláthatóságának és elszámoltathatóságának fokozásán, valamint az érdekelt felek nagyobb mértékű bevonásán és tájékoztatásán volt, az irányítás ezzel egyidejű fokozása mellett. A főbb változások a következőket érintették:

- az IASB-nek a jövőben (háromévente) nyilvános konzultációt kell folytatnia munkaprogramjáról; az első konzultációnak legkésőbb 2011 közepén meg kell kezdődnie. Ennek az a célja, hogy nagyobb átláthatóság valósuljon meg az IASB napirend-meghatározó eljárása tekintetében, amely az egyik legfontosabb eleme a testület és általánosabban véve az IFRS Alapítvány elszámoltathatóságának biztosítására;

- az IASB tagjainak megbízatási ideje lerövidül (öt év, amely legfeljebb három évvel hosszabbítható meg), kivéve az elnök tisztjét, ahol továbbra is megmarad egy újabb ötéves, második megbízatási ciklusra való jogosultság. Ily módon az IASB-tagok gyakrabban váltják egymást, ezáltal biztosítva azt, hogy az újfajta gondolkodásmód rendszeresen beépül a standardalkotó eljárásba;

- lehetőség nyílik arra, hogy lerövidüljön az IASB kézikönyvében szereplő, az eljárásra szánt legalább 30-napos időtartam. Ez nagyobb rugalmasságot eredményez olyan sürgős esetekben, mint 2008 októberében, a pénzügyi válság csúcspontján, amikor a pénzügyi eszközökhöz kapcsolódó, új besorolási szabályok bevezetése vált szükségessé;

- az IFRS Alapítvány célkitűzései módosulnak annak kiemelésére, hogy az általános célkitűzés az IFRS-ekre való globális áttérés, miközben a konvergencia e célkitűzés elérésének csupán egyik eszköze. E változás már az IASB jövőbeli (2011 utáni) munkaprogramjáról szóló előzetes megbeszéléseken is érezhető – például az IFRS Tanácsadó Tanácsban (a korábbi Standard Tanácsadó Tanácsban (SAC)).

A felügyelő testület összetétele és hatásköre

A felügyelő testület tagjai az alábbiak: az Értékpapír-felügyeletek Nemzetközi Szervezete (IOSCO) Feltörekvő Piacok Bizottságának egy képviselője, az IOSCO Műszaki Bizottság egy képviselője, a japán Pénzügyi Szolgáltatási Ügynökség biztosa, a belső piacért és szolgáltatásokért felelős európai biztos, valamint az egyesült államokbeli Értékpapír- és Tőzsdebizottság (SEC) elnöke. A Bázeli Bankfelügyeleti Bizottság megfigyelőként vesz részt a felügyelő testületben.

A résztvevő szervezetek közötti kapcsolat és felelősségi körök leírását a felügyelő testület tagjai és a kurátorok által készített egyetértési nyilatkozat tartalmazza. A felügyelő testület főbb feladatai az alábbiakra terjednek ki:

A kurátorok kinevezési eljárásában való részvétel és a kurátorok kinevezésének jóváhagyása;

Az IASB finanszírozására vonatkozó kurátori intézkedések megfelelőségének és helyénvalóságának ellenőrzése;

Az IASB standardalkotó eljárás kurátorok általi felügyeletének ellenőrzése, különös tekintettel helyes eljárási szabályaira;

A kurátorokkal való kapcsolatteremtés a szabályozási, jogi és szakpolitikai fejlemények vonatkozásában, amelyek az IFRS Alapítvány IASB feletti felügyeletéhez kapcsolódnak; valamint

A pénzügyi jelentéskészítéssel kapcsolatos, széles közérdeklődésre számot tartó ügyeknek az IASB elé terjesztése.

A felügyelő testület még dolgozik eljárásainak és munkaszabályainak fejlesztésén annak érdekében, hogy közérdekű feladatainak a gyakorlatban is eleget tudjon tenni. A Bizottság szerint a felügyelő testület munkája hasznos lépés az IFRS Alapítvány munkájának nagyobb fokú elszámoltathatósága és átláthatósága irányában. A Bizottság azonban úgy véli, hogy helyénvaló az IFRS Alapítvány irányítási keretének átfogó ellenőrzése – a felügyelő testület szerepét is beleértve –, különösen fel kell mérni az állami hatóságok felé történő elszámoltathatóság fokozásának szükségességét (lásd a 4. pontot).

A kurátorok testületének egyéb kötelezettségvállalásai

Azzal egyidejűleg, hogy az IFRS Alapítvány kurátorai 2010 januárjában megállapodtak az Alapszabályt érintő, legfrissebb változásokban, arról is megállapodás született, hogy az Alapítvány irányításának három fontos szempontját a továbbiakban is ellenőrizni fogják. A kurátorok konkrétan abban állapodtak meg, hogy:

- azonnal elkezdik az Alapítvány teljes körű, 2011 júniusán (azaz az IASB és az egyesült államokbeli Pénzügyi Számviteli Standard Testület (FASB) konvergencia-napirendjének lezárásán) túli stratégiai felülvizsgálatát, beleértve a szervezet finanszírozását is. A felülvizsgálat az érdekelt felekkel és a felügyelő testülettel folytatott nyilvános konzultációt is magában foglal;

- vállalják és 2010 végéig teljesítik az IFRS Tanácsadó Tanács hatékonyságának teljes körű felülvizsgálatát annak érdekében, hogy értékeljék a közelmúltban bevezetett reformokat és meghatározzák, hogy szükségesek-e további reformok. A felülvizsgálat az IFRS Tanácsadó Tanács méretét, struktúráját és működését is érinti;

- ellenőrzik a kurátorok IASB feletti felügyeletének keretét és a testület felett gyakorolt felügyeleti funkcióik teljesítését.

Az Európai Bizottság örömmel fogadja ezen ellenőrzések megkezdését. Számos fórumon már megindultak a konzultációk. A kurátorok 2010 áprilisában a felügyelő testület ülésén megtartották első megbeszélésüket a testület stratégiai ellenőrzéséről. Az IFRS Tanácsadó Tanács is megrendezte a kurátorokkal első, hatékonyságának ellenőrzéséről szóló tárgyalását. Az adott fórumokon való részvétele segítségével az Európai Bizottság szigorúan nyomon fogja követni ezen ellenőrzések eredményeit.

A JÖVőBELI IRÁNYÍTÁSI REFORMOK

Az Európai Bizottság az IASB átláthatóságának és elszámoltathatóságának fokozására irányuló, fent említett pozitív lépések ellenére is úgy véli, hogy szükség van az IFRS Alapítvány irányítási keretének átfogó ellenőrzésére. Például az IASB-FASB konvergencia-napirendjéhez kapcsolódó prioritások újbóli megállapítása körüli események és az IFRS Alapítvány magas szintű kinevezései is jelzik, hogy fontos a döntéshozatali folyamat átláthatóságát és elszámoltathatóságát tovább fokozni.

Ezeket az aggályokat a felügyelő testület többi tagja is osztja, ezért egy ilyen átfogó ellenőrzés végrehajtására irányítási munkacsoportot állítottak fel. Az irányítási munkacsoport széles körű megbízást kapott, hogy az IFRS Alapítvány irányításának minden vonatkozó szempontját lefedje, többek között intézményi struktúráját, valamint a számviteli standardok és egyéb közérdekű célkitűzések közötti kapcsolatot, beleértve a piaci átláthatóságot és a pénzügyi stabilitást is. Az Európai Bizottság szerint az irányítási munkacsoportnak 2010 végéig jelentést kell készítenie következtetéseiről és ajánlásairól, és az ajánlásokat ezt követően mihamarabb végre is kell hajtani.

ÚTITERVEK AZ IFRS-EK HARMADIK ORSZÁGOK ÁLTALI, AZOK BELFÖLDI KIBOCSÁTÓIRA TÖRTÉNő ALKALMAZÁSÁRA

A Bizottság 2010. június 4-én az Európai Parlamentnek szóló jelentést fogadott el az IFRS-ek és a harmadik országok nemzeti számviteli szabályozásai (GAAP-ok) közötti konvergenciáról. Mint a jelentésből kiderül, számos ország további előrehaladást ért el standardjaiknak az IFRS-ekkel való teljes körű konvergenciája és az IFRS-ek belföldi kibocsátóikra történő végleges alkalmazása terén.

Az Európai Értékpapír-piaci Szabályozók Bizottsága (CESR) tanáccsal szolgált a Bizottság számára, s jelezte, hogy Kína, Kanada, India és Dél-Korea további eredményeket ér el a konvergenciaprogram, illetve a bevezetés végrehajtása terén. Az Egyesült Államok nyilvános konzultációt folytatott az IFRS-ek bevezetéséről és 2010. február 24-én az egyesült államokbeli Értékpapír- és Tőzsdebizottság (SEC) politikai nyilatkozatot adott ki, megerősítve, hogy 2011 folyamán szándékozik döntést hozni az IFRS-ekről. Ezen túlmenően a SEC a felügyelő testület legutóbbi ülésein elismerte, hogy biztosítani kell az IFRS Alapítvány USA-ból történő, megfelelő finanszírozását.

Japán is folytatja a GAAP-ok és az IFRS közötti konvergenciával kapcsolatos munkáját, s nemrégiben közzétette, hogy 2012 körül szándékozik döntést hozni az IFRS-ek 2015-ig vagy 2016-ig történő átvételéről. Ez idő alatt néhány japán cég önkéntes alapon már alkalmazhatja az IFRS-eket. A közelmúltban más jelentős gazdaságú országok, például Argentína, Brazília, Mexikó és Tajvan is bejelentették, hogy be kívánják vezetni az IFRS-eket. Oroszországban ezzel szemben nincs jele annak, hogy lényeges fejlemények következnének be az IFRS-ek kötelező alkalmazását illetően.

A Bizottság a CESR segítségével az elkövetkező években is nyomon fogja követni a helyzetet, továbbá értékelni fogja az IFRS-ekhez konvergáló vagy azokat bevezetni kívánó harmadik országok erőfeszítéseit. A Bizottság továbbra is támogatni fogja azon országok erőfeszítéseit, amelyek vállalták, hogy számviteli standardjaikat az IFRS-ekhez közelítik, vagy hogy bevezetik az IFRS-eket.

KÖVETKEZTETÉS

A Bizottság arra a következtetésre jutott, hogy az IFRS Alapítvány a 716/2009/EK határozatban említett számos lényeges irányadó alap tekintetében előrelépést tett. Ezen túlmenően a felügyelő testület megkezdte az IFRS Alapítvány irányításának átfogó felülvizsgálatát.

Az IFRS Alapítvány jövőbeli átfogó reformjának részeként az Alapítvány finanszírozási szabályainak nem önkéntes alapú, átlátható és stabil, széles földrajzi bázisú finanszírozási platformot kellene biztosítani (lásd a határozat 9. cikkének (4) bekezdését). Ebben a tekintetben különösen fontos, hogy minden fontosabb joghatóság globális tőkepiaci súlya arányában járuljon hozzá az IFRS Alapítvány költségvetéséhez.

Miközben folytatódnak az IFRS Alapítvány irányítási modelljének átfogóbb reformjáról szóló megbeszélések, az IASB-t továbbra is megfelelően kell finanszírozni annak biztosítására, hogy a sürgősen kért standardokat – ide értve a pénzügyi válsággal kapcsolatos standardokat (mint például a pénzügyi eszközöket érintő számviteli követelmények reformja) – rendelkezésre tudja bocsátani. A Bizottság ezért úgy véli, hogy az IASB rövid távú finanszírozási szükségleteit támogatni kell a 716/2009/EK határozatnak megfelelően, miközben a felügyelő testület végrehajtja irányítási modelljének átfogó felülvizsgálatát.

A korábbi elemzés alapján a Bizottság azt ajánlja, hogy az EU 2011-től kezdve biztosítsa a 716/2009/EK határozatban előirányzott finanszírozást az IFRS Alapítvány számára. A Bizottság ugyanakkor hangsúlyozza, hogy az IASB irányítási modelljének átfogó felülvizsgálatát haladéktalanul végre kell hajtani. Az ezen értékelésből adódó ajánlásokat 2011-re elérhetővé kell tenni és azt követően mihamarabb végre kell hajtani.

MELLÉKLET

1. Az IFRS Alapítvány belső irányítási struktúrájának leírása

[pic]

2. A jelentésben említett legfontosabb mozaikszavak jegyzéke

Pénzügyi Számviteli Standard Testület (FASB)

Az FASB egy magánszférabeli szervezet az Egyesült Államokban, amely pénzügyi számviteli és jelentéskészítési standardokat állít össze az amerikai általánosan elfogadott számviteli elvek (US GAAP) szerint jelentést tevő üzleti vállalkozások számára.

Az Egyesült Államok általánosan elfogadott számviteli elvei (US GAAP)

Az üzleti vállalkozások számára az Egyesült Államokban a Pénzügyi Számviteli Standard Testület (FASB), jogelőd szervezetek és mások által létrehozott számviteli követelmények.

Nemzetközi számviteli standardok (IAS)

A Nemzetközi Számviteli Standard Testület (IASB) jogelődje, a Nemzetközi Számviteli Standard Bizottság (IASC) által elfogadott standard. Amikor az IASB 2001-ben az IASC helyébe lépett, elfogadta az összes hatályban lévő nemzetközi számviteli standardot.

Nemzetközi Számviteli Standard Testület (IASB)

Az IASB független, magánfinanszírozású számviteli standardalkotó.

Nemzetközi Számviteli Standard Bizottság Alapítvány (IASCF)

A Nemzetközi Számviteli Standard Testület (IASB) anyaszervezetének korábbi elnevezése, ma Nemzetközi Pénzügyi Beszámolókészítési Standardok Alapítványaként (IFRS) ismert.

Nemzetközi pénzügyi beszámolási standardok (IFRS)

A Nemzetközi Számviteli Standard Testület (IASB) által elfogadott standard és értelmezés.

IFRS Alapítvány

A Nemzetközi Számviteli Standard Testület (IASB) anyaszervezetének elnevezése

Standard Tanácsadó Tanács

A Nemzetközi Számviteli Standard Testület (IASB) egy olyan fóruma, amely lehetővé teszi az érdekelt szervezetekkel való konzultációt; mai elnevezése IFRS Tanácsadó Tanács. A Tanácsadó Tanács évente háromszor ül össze és tagjai témával szolgálnak az IASB számára annak napirendjéhez, munkaprogramjához és bizonyos projektjeihez.

[1] A Nemzetközi Számviteli Standard Bizottság (IASC) Alapítvány – az Alapszabályát érintő 2010. március 1-jei felülvizsgálatot követően – nevét Nemzetközi Pénzügyi Beszámolási Standardok (IFRS) Alapítványra változtatta (a változás 2010 júliusától lép életbe). E jelentés az új elnevezést használja (IFRS Alapítvány), jóllehet, a 716/2009/EK határozat a régi elnevezésre (IASCF) hivatkozik. Az IFRS Alapítvány a Nemzetközi Számviteli Standard Testület (IASB) anyaszervezete. Az IASB standardjai a nemzetközi számviteli standardok alkalmazásáról szóló, 2002. július 19-i 1606/2002/EK rendeletnek megfelelően bekerültek az uniós joganyagba, HL L 243., 2002.9.11., 1. o.

[2] A pénzügyi szolgáltatások, a pénzügyi beszámolás és a könyvvizsgálat területén egyes tevékenységeket támogató közösségi program létrehozásáról szóló, 2009. szeptember 16-i 716/2009/EK európai parlamenti és tanácsi határozat, HL L 253., 2009.9.25., 8–16. o.

[3] A határozatban szereplő pénzügyi hozzájárulás azon adatokra támaszkodik, amelyek a bizottsági javaslat készítésekor rendelkezésre álltak, és nem számol jövőbeni, a költségvetést érintő változásokkal.

[4] Lásd a felügyelő testület által felállított munkacsoportról szóló közleményt a http://www.iosco.org/monitoring_board/ weboldalon.